Legend of Avatars

A Legend of Avatars világ háttérképe

A Legend of Avatars c. világ Michael Dante DiMartino és Bryan Konietzko "Avatar - Aang legendája" és "Korra legendája" c. sorozatain alapul, eseményei nagy részt az utóbbi idejében játszódnak. Egyben Legend of Avatars-ként, vagy LoA-ként szoktunk hivatkozni a Fantázia Birodalma oldal elődjére, a három éven át működő, tisztán Avatar témájú FRPG-re is.

A világ lezárult, a Korra Legendájának idővonalán már nem játszódnak benne kalandok. Folytatása a Legend of Avatars: The Next Generation.

## Főbb események

### Aang legendája

#### 1. könyv: Víz

A világot, amelyet három nép ural (a víz, a föld és a tűz népei), immár száz éve szörnyű háború osztja meg. A Tűz Népe teljes uralomra tör, a Levegő békés nomádjait pedig kiirtották. A népek különleges képességű tagjai az idomárok, akik képesek egy-egy elem idomítására.

Ám felbukkan a remény: két, a déli víztörzsből származó testvér, Sokka és Katara egy fiút találnak egy jéghegybe fagyva. Kiderül, hogy ő az avatar, az az elveszettnek hitt mester, aki mind a négy elem irányítására képes. Aang azonban csak tizenkét éves, komolytalan, és legszívesebben lemondana a szerepéről, még sincs választása… társaival a víz deli törzse felé veszi az irányt, hogy megtanulja a víz idomítását. Nyomában van egy fiatal herceg, Zuko, akit apja megégetett és kitasztított, azzal a kijelentéssel, hogy csak akkor térhet haza, ha elviszi az avatart. Az idő ráadásul mindkét oldalnak sürget… Aang hamarosan tudomást szerez egy üstökösről, ami a tűzidomárok erejét sokszorosára növelné, és nyár végén érkezik, így mások több évig tartó képzésével ellentétben neki hónapok alatt kell elsajátítania további három elemet. Az Északi Víztörzs ellen eközben hatalmas sereg készülődik, hogy megtörjék a nép utolsó ellenállását is, Zhao tengernagy vezetésével a Tűz Népe megkíséreli megölni a hold szellemét, Tui-t. La, az óceán szelleme egyesül Aanggal, aki így elsöpri a támadást. Yue, a törzs hercegnője, aki születésekor a Hold szellemétől kapta életerejét önfeláldozásával megmenti a népét.

#### 2. könyv: Föld

A győzelem után Aang társaival együtt a Föld Királyságába utazik, hogy régi barátját, az időközben nagy hatalmú földidomárrá, és városának királyává választott Bumit kérje meg, tanítsa. Omashut azonban lerohanták, és a három fiatalnak menekülnie kell. Egy mocsárban Aang látomást kap egy vak kislányról, akivel hamarosan találkozik is… Toph rendkívüli tehetségű földidomár, fiatal kora ellenére bármelyik mesterrel képes lenne szembeszállni, és megszökik gazdag szüleitől, hogy taníthassa az avatart. A kibővült csapat a Föld Királyságának területén terpeszkedő sivatagban rábukkan Wan Shi Tongnak, a tízezer dolgok tudójának könyvtárára, ahol megtudják, hogy a közeljövőben napfogyatkozás lesz, ami a tűzidomárokat, akik ekkor (minthogy a napból nyerik az erejüket) képtelenek az idomításra, teljesen védtelenné teszi. Zuko eközben összetűzésbe keveredik húgával, a tehetséges, intelligens, ám hataloméhes Azulával, aki azonnal vadászni kezd rá, így a fiú nagybátyjával együtt a Föld Királyságában kényszerül elbujdosni. Mindkét csapat útja Ba Sing Se-be, a fővárosba vezet, ahol azt remélik, segítséget kapnak, ám a falakkal körülvett városban a királyt bábként rángatják, tanácsadója, Long Feng tart a kezében mindent. Mikor pedig sikerül felnyitni a szemét, új akadályokkal kell szembenézniük… Azula és két segítője, Mai és Ty Lee kémekként beszivárogtak a városba, és foglyul ejtették mind Katarát, mind Zukot. Ahogy Aang a kiszabadításukra siet, Zuko elárulja, és a fiú életveszélyes sebet kap… Zuko nagybátyja, Iroh segítségével menekülnek el az elesett városból.

#### 3. könyv: Tűz

Aang csapata a Tűz Népének területén rejtőzik el, míg a napfogyatkozást várja, amelyről még a Ba Sing Se-be vezető úton, Wan Shi Tong könyvtárában szereztek tudomást. Zuko, aki lassan belátja, mekkora hibát követett el árulásával meglátogatja nagybátyját a börtönben, és lassan elszánja magát… elhagyja a népét, és az avatarhoz csatlakozik.

A támadásra a napfogyatkozáskor azonban felkészültek, így a kis csapat ismét menekülni kényszerül. Zuko szembefordul az apjával, követi őket, és a Nyugati Levegőtemplomban felajánlja a segítségét, mint Aang tűzidomár mestere. Közösen keresik fel az utolsó sárkányokat, akik az elveszettnek hit Napharcos civilizáció védelme alatt életben maradtak, és közösen folytatják a bujdosást az üstökös érkezéséig. A végső ütközetben ugyanúgy részt vesznek idős mestereik, családjuk, mint ők maguk, Zuko testvérével vívott párbajában pedig eldől, a fiú lesz a Tűz Népének következő vezetője. Aang győzelmét követően közösen elhatározzák, hogy a világot a béke és egység korába vezetik.

### Korra legendája

#### 1. könyv: Levegő

Hetven évvel Aang győzelme után egy fiatal lány, Korra az új avatar, akinek lobbanékony természetes miatt hihetetlen tehetsége ellenére is nehezére esik elsajátítani a negyedik elemet, a levegőt. A Négy Nép mellett megalakult az ötödik, az Egyesült Nemzetek Köztársasága, amelynek központja Köztársaság Város. Korra ide érkezik, hogy tanuljon előde fiától, a légidomár mester Tenzintől, ám hamar tapasztalnia kell, hogy nincs minden rendben. Az idomárok képességeinek elvételére képes Amon vezetésévek az önmagukat egyenlőségieknek nevező szervezet próbálja
 uralma alá hajtani a várost. Miközben Korra új barátokat szerez, mellé szegődik Mako a tűzidomár, és öccse, Bolin egy földidomár, akikkel hamarosan a pro-idomár aréna sportolóiként válnak ismertté, és Asami, egy híres feltaláló talpraesett lánya. Miközben a város ellen újabb és újabb támadások készülnek a kis csapat is beleveti magát a küzdelembe. Asami apja áruló lesz, a lány azonban úgy dönt, kitart Korra és a két fiú mellett. Tenzin családját elrabolják, annak ellenére Lin Beifong, Toph lánya és Köztársaság Város rendőrkapitánya az önfeláldozásra is kész, hogy megmentse őket. Korra összetűzésbe kerül egy Tarrlok nevű politikussal, akiről hamar kiderül, hogy Amon öccse, Aang egyik nagy ellenfelének, Yakone-nak fia. A végső összecsapásban Korra elveszti ugyan idomárképességeit három elemhez kapcsolódóan, de a levegőt megtanulja, így szembeszállhat Amonnal, aki veresége után öccsével együtt öngyilkos lesz. Korra végül kapcsolatba lép Aang szellemével, és visszanyeri a képességeit, továbbá képessé válik másokét is helyreállítani.

#### 2. könyv: Szellemek

Amon legyőzése után Korra a Déli Sarkra utazik, hogy a családjával ünnepelje meg a törzs egyik nagy ünnepét, de összetűzésbe kerül az apjával, és a mesterével is. Új szellemi vezetőt választ… Unalaq, az Északi Törzs törzsfőnöke (és egyben Korra nagybátyja) könnyedén manipulálja a saját céljai felé, ám mikor a családját veszélyezteti Korra szembefordult vele, és a városba utazik segítséget kérni az Északi megszállók ellen. A legnagyobb problémát azonban nem a polgárháború jelenti, hanem a két póluson elhelyezkedő átjárók a szellemvilágba, amelyek egyikét Korra Unalaq biztatására megnyitotta. Ezzel azonban nem csak a szellemvilágba való fizikai belépést tette lehetővé, hanem közelebb juttatta a tízezer évvel korábban az első avatar, Wan által bebörtönzött sötétség szellemét, Vaatut a szabaduláshoz. Miután kapcsolatba lépett elődjével, Korra Tenzin lányának, Jinorának vezetésével tér vissza a szellemvilágba, hogy bezárja a portált, ám csak ront a helyzeten. A Harmonikus Együttálláskor, ami a tízezer évente vívott nagy küzdelem fény és sötétség között Korra megküzd Unalaq-kal, és elszakad a fény szellemétől, Vaatu ellenpontjától, Raavától, aki addig benne élt, az avatarrá téve őt. Végül saját szellemének erejével győzedelmeskedik, és ismét egyesülve Raavával újraindítja a reinkarnációs ciklust, új kort hozva a világ számára, amelyben többé nem szakadnak el a szellemvilágtól.

#### 3. könyv: Változás - Fekete Nap korszakkaland ideje

Korrának szembe kell szállnia a közvélemény támadásaival, és harcának kellemetlen utóhatásaival… Raiko elnök száműzi Köztársaság városból, így Korra barátaival indul az együttállás után rejtélyes módon légidomár képességeket kapottak keresésére, hogy újjáélessze a levegő népét. Toph lánya, az őt már számtalanszor segítő Lin Beifong is csatlakozik hozzá, mikor kiderül, hogy egy anarchista csoport, a frissen légidomárrá vált Zaheer által vezetett Vörös Lótusz vette üldözőbe. Útjuk során elvetődnek Zaofuba, amit Toph kisebbik lánya, Suyin és annak családja kormányoz, teli rendkívüli képességű fémidomárokkal. Korra újabb ellenségekre tesz szert a Föld Királynőjének, és annak csatlósainak személyében, azonban a legnagyobb fenyegetést jelentő Zaheer elől sem menekülhet sokáig… mikor a férfi túszul ejti az új levegőidomárokat a lány önként feladja magát. Végső csatájában elő akarják idézni nála az avatarállapotot, amelyben tökéletes összhangba kerül Raavával, hogy ott öljék meg, megszakítva a reinkarnációs ciklust, így higannyal mérgezik. Korra ereje azonban a vártnál nagyobb, így a légidomárok segítségével győz és megmenekül… viszont tolószékbe kerül, nem hogy idomításra és a világ szolgálatára, de járni sem képes.

A Fekete Nap korszakkaland a Változás könyv eseményeit követően játszódik, Korra nem jelenik meg benne. A játékosok véletlenül keverednek bele egy, az egykori Tűz Ura Ozai elveit hirdető szervezet elleni harcba, amelynek során szellemekkel találkoznak, fogságba esnek, barátságokat kötnek, szerelmek születnek, és végül sikerrel győzedelmeskednek. Ehhez kapcsolódó kisebb kaland volt a kissé Portal ihletésű FierieCoLabs kaland, amelyben néhány, a Fekete Nap elleni harcot túlélt idomárt és átlagembert elraboltak, és egy elhagyatott raktárépületbe szállítottak, ahol különböző próbákon és teszteken vettek részt. Végül ebből a csapdából is sikerrel megmenekültek.

#### 4. könyv: Egyensúly

Három év elteltével Köztársaság város megbékélt a szellemekkel. Korra barátai felnőttek, és munkába álltak, egyedül Korra nem tudott előre haladni… képes bár járni és idomítani, de még mindig kísérti a Zaheer elleni harc emléke, az avatarállapotba pedig képtelen belépni. Egy szellem vezetésével a mocsárba vetődik, ahol az idős Toph Beifong talál rá. Mikor Kuvira, Suyin egykori tanítványa a Föld Királysága ellen vonul, hogy azt a Föld Birodalmaként egyesítse, és lerohanja vele a Köztársaságot, Tenzin gyermekeit küldi Korra felkutatására. A lány visszatér, és bár első összecsapásai sikertelenül zárulnak, egy Zaheernál tett látogatás során leküzdi félelmeit, és hatalmas erőre tesz szert. A végső csatában Kuvira egy szellemek energiáit használó fegyverrel fordul ellene, ami felett el is veszti az irányítást, ám Korra a tiszta energiát idomítva saját életének kockáztatásával menti meg a nőt. Tette új portált nyit a város közepén. Kuvira önként feladja magát, elismerve ellenfele nagyobb erejét, és bocsánatot kérve korábbi
mentorától. A Föld Királyságának a királynő halálát követően kijelölt, komolytalan örököse meghozza a döntést, hogy a monarchiából köztársaságot csinál, a világ pedig újabb változások elé néz.

A további kalandok a negyedik könyv után játszódnak.

## Kasztok

### Tűzidomár

A tűz a hatalom eleme. A tűz népének tagjai elszántak, és megvan az erejük, hogy elérjék, amire vágynak, bármi áron. Az eredeti tűzidomárok a sárkányok voltak, az ő technikájukat sajátították el az ősi napharcosok. A tűz szimbolizálja az energiát és az életet is, meleget, és fényt ad. A tűzidomárok elsődlegesen a Napból nyerik az erejüket, teljes napfogyatkozás esetén képességeik egy időre megszűnnek. Az első avatar, Wan alapeleme is a tűz volt, igaz, ő még nem született ezzel a képességgel, hanem egy oroszlánteknős átverésével tett szert rá. Rajta kívül híres tűzidomár avatarként Rokut ismerjük. A tűzidomárok speciális képességei a villámidomítás, amelyet hidegvérű tűznek is neveznek, és csak lelki nyugalommal rendelkező tűzidomárok tudják elsajátítani, illetve a robbantás, amelyet mesterei csupán elméjük használatával is képesek elvégezni. A robbantás mestereinek jelképe a homlokukra tetovált szem.

A tűzidomárok alcsoportjai a napharcosok, a Tűz Népének idomárjai, és a Köztársaság városiak.

### Levegőidomár

A négy elementális idomítási technika egyike, az aerokinteikus képesség, amellyel az idomár irányíthatja a levegőt. A levegő békés nomádjai hétköznapjaikban is használták ezt az erőt. A levegő a szabadság eleme. A levegőidomárok elszabadultak a földi problémáktól és kötődésektől, és megtalálták a békéjüket. A légidomárok egész életüket a spirituális megvilágosodás keresésének szentelték, ezért a nomádok közé született mind idomárok voltak. Az első levegőidomárok a repülő bölényektől tanultak. A levegőidomítás alapja a mozgékonyság, és a lehető legkisebb ellenállás. Szinte kivétel nélkül az összes technikája defenzív, ugyanakkor a legdinamikusabb az összes elem idomítása közül. Sok ellenfelüket képesek legyőzni erős, lendületes támadásokkal, amik akár halálosak is lehetnek, de a levegőidomárok pacifista filozófiájának köszönhetően ilyet csak ritkán használnak. Már említett spirituális felfogásuk miatt, többnyire alkalmazkodnak környezetükhöz, és a negatív jinget követik, inkább kerülő manővereket használva, mint éles szembehelyezkedést az ellenfelükkel.

Raava kora alatt a levegőidomárok ideiglenesen kapták meg a képességeiket az oroszlánteknősöktől, valahányszor élelemért mentek. Amikor végleg elhagyták ezeket a lényeket megtanulták az idomítás magasabb szintjét a repülő bölényektől, a légidomár kultúra szent lényeitől. A bölények széles, vidrához hasonlító farkukkal kavarnak légáramlatokat, és látszólag gond nélkül képesek repülni. Sokan úgy tartják, hogy a nyíl mintát is róluk másolták a tetoválásaiknak megtervezésére. Ezek a tetoválások szimbolizálják az idomár mester státuszát, akkor kapja meg, ha tanulmányai véget értek. A többi néppel ellentétben a Levegő Népének minden tagja idomár a spirituális fejlettségüknek köszönhetően. A népirtás óta ez megváltozott, a portálok megnyitásakor addigi nem-idomárok jutottak idomárképességekhez.

A levegőidomárok között nem különböztetünk meg alcsoportokat.

### Vízidomár

A legenda szerint a Hold volt az első vízidomár. A víztörzsek legendáiban úgy tartják, a Holdtól nyerik az erejüket, az Óceántól az életet, pont ezért a holdfogyatkozáskor az idomárok nem képesek az idomításra. A vízidomárok este és teliholdkor a legerősebbek, napközben jelentősen gyengülnek. A vizet minden halmazállapotában képesek idomítani: folyékonyan, jég és hó, vagy éppen gőz formájában. Irányíthatják a vizet tartalmazó anyagokat, folyadékokat, sőt, akár élőlényeket, növényeket, állatokat, embereket is. Ez utóbbi technikát véridomításnak nevezzük, kegyetlen, és mélyen elítélt módszer, de a vízidomárok számára a legnagyobb hatalmat biztosítja. A vízidomár változtathatja a folyadék halmazállapotát, mozgathatja és formálhatja, több ember együtt hatalmas víztömegeket is megmozgathat.

Alcsoportjaik a Köztársaság városi idomárok, az Északi és Déli Víztörzsek idomárjai, illetve a mocsári vízidomárok.

### Földidomár

A föld a kitartás eleme. Az igazi földidomár mesterek türelmesek, képesek várni, és figyelni. Az eredeti földidomárok a borzvakondok, a legendák szerint az első földidomárok Oma és Shu voltak, a két legendás szerelmes, akikről a Föld Királyságának egyik legnagyobb városa, Omashu kapta a nevét. Ennek valóságalapja legfeljebb részleges, a többi elemhez hasonlóan a földet is, Raava korában az oroszlánteknősök hordozták. A földidomárok egy része képes érzékelni a föld rezgéseit, és ezáltal akár a talpával látni, erre a leghíresebb példa Toph Bei Fong, aki noha vakon született, a földidomításnak köszönhetően tökéletesen érzékelte a körülötte lévő világot. Ezt az érzékelési módot nehezíti a homok, ennek hatását a "látásra" Toph úgy írta le, mintha "minden szőrös lenne". Őt ismerik a fémidomítás feltalálójaként is, felismerte, hogy a fém a föld része, csupán tisztított formában. A leghíresebb földidomár avatar Kyoshi. Speciális idomítási formák a homok, és fémidomítás, az előbbi elterjedt a sivatag földidomárjai között, az utóbbit előszeretettel művelik Zaofuban, illetve Köztársaság Város rendőrségében. Az egyetlen fém, aminek nincs ismert idomítási módja a platina, illetve különös nehézségű a higanyé. Különleges forma még a láva idomítása, a legritkább földidomítási képességek közé tartozik.

A Földidomár kaszt alcsoportjait alkotják Zaofu földidomárjai, a Köztársaság városi idomárok, a Dai Li tagjai, a homokidomár törzsek, és a Föld Királyságának polgárai.

### Átlagemberek

Noha a népesség legnagyobb részét ők teszik ki, az átlagemberek kezdetben hátrányba kerülhettek az idomárokkal szemben. Aang és Korra korára azonban már rengeteg harci stílus jött létre, mely egyenlőséget, vagy akár előnyt biztosított nekik. Ty Lee tette híressé a chi-blokkoló technikát, amely ideiglenesen megfoszthat egy idomárt az erejétől, vagy akár le is béníthatja. Elsajátítható technika az íjászat, a tűz népének legendás íjászai, a Yuyanok képesek száz méterről a fához szögezni egy legyet, úgy, hogy az életben marad. A kardforgatók között híres mester a Fehér Lótusz egyik tagja, Piandao, akinek tanítványa volt többek között Sokka a Víz Törzséből. Speciális verekedési technikákkal küzdenek Kyoshi harcosai, illetve Korra idejében az egyenlőségiek forradalmár csoportja feltalálta a sokkoló kesztyűt, ami nagy előnyt jelenthet a verekedésben. Átlagemberek alakították meg a levegő akolitusok csoportját, akik elhatározták, hogy újjáélesztik a levegőidomárok filozófiáját, nagy guruk is kikerültek közülük, mint például az Aangot is segítő Pathik Guru. Átlagemberek is elsajátíthatják a meditációval elérhető technikákat, mint például a szellemi kivetülés.

Az átlagemberek főbb alcsoportjai az alábbiak: Kardforgatók, chi-blokkolók, északi harcosok, déli harcosok, Kyoshi harcosai, Yuyan íjászok, akolitusok.

## Az eredeti sorozatban nem szereplő karakterek

### Játékos karakterek (teljesség igénye nélkül, az új generációt nem belefoglalva)

* Karin
* Ruan
* Quan
* Kira
* Keino
* Iona
* Azoir
* Zima
* Night Akiyama
* Jasmine Akiyama
* Xane Rhair
* Elaina
* Kan
* Dolores
* Dogorn
* Aaron
* Taira
* Yangchen
* Blaine Valt
* Caroline
* Shin
* Raion
* Niteris
* Haka
* Lerra Wong
* Shawn
* Walter
* Hana/Dragonbird
* Kala
* Tala
* Shedan
* Geradeblitz

### Nem játékos karakterek (szintén a teljesség igénye nélkül)

* Lane L. Gatewood
* Nora

## Egyéb

* Az aktuálisan futó "Legend of Avatars: The Next Generation" az alábbi linken érhető el a FaBi oldalán: KATT